Juta Aasmets
Juta Aasmets (aastani 1967 Juta Schütz; 26. aprill 1940 Tallinn – 12. detsember 1979 Bagdad) oli eesti viiuldaja. Ta lõpetas aastal 1961 Tallinna Lastemuusikakooli (Harald Aasa klassis) ja aastal 1966 Tallinna Riikliku Konservatooriumi (Herbert Laane ja Harald Aasa klassis). Ta töötas aastatel 1960–1961 ja 1965–1979 Estonias, 1961–1964 Tapa Lastemuusikakoolis õpetajana, 1964–1965 Eesti Raadio estraadiorkestris ja aastal 1979 Iraagi rahvuslikus sümfooniaorkestris. Juta Aasmets hukkus autoõnnetuses 12. detsembril 1979 Bagdadis.